**לואי להב** (נולד ב-1949) הוא מעבד ומפיק מוזיקלי ישראלי, מהבולטים והמשפיעים ביותר.

מאז תחילת שנות ה-70 ועד היום עובד להב עם החשובים והמצליחים באמני ישראל. הוא ידוע בצליל מאסיבי (לפחות בתחילת הקריירה שלו), ובגישתו הטוטאלית - מעורבות עמוקה ופרטנית בכל הצדדים של הפקת אלבום.

בשנת 2020 זכה בפרס לנדאו על מפעל חייו.

ביוגרפיה
--------

להב נולד בשם לואי שַׁארְפְסְשְוֶוארְת ב-1949 בלה פאס שבבוליביה, בן ליוצאי פולין. בשנת 1962, בגיל 12, עלה עם אמו ואחיו לישראל דרך ארצות הברית (שם נותר אביו). בנעוריו התגורר ביפו, למד בפנימייה בכפר הירוק ולאחר מכן בבית הספר לאמנויות רננים, שם החל להתעניין בצד הטכני של הפקת מוזיקה. שם למד במגמת ציור לצד שיעורי גיטרה אצל אגון קרטן. בצה"ל שירת בצוות הווי חטיבת הצנחנים ביחד עם דודו זכאי, אברהם זיגמן, אורי שבח ואסתי קוסוביצקי. במהלך שירותו עברת את שמו בעצת זיגמן (שמו המקורי פירושו חרב חדה, להב).

קריירה
------

להב למד ב-Institute of Audio Research שבניו יורק (אנ') ועבד כטכנאי קול והקלטות באולפן של ברוקס ארתור (1972–1975). בתקופה זו עבד בהפקות של מספר מוזיקאים אמריקאים ידועים, ואף השתתף בהפקת האלבומים הראשונים של ברוס ספרינגסטין כשאשתו אז, צרויה "סוקי" להב ניגנה בכינור והשתתפה כזמרת ליווי של ספרינגסטין במסגרת להקת ה-אי סטריט בנד.

ב-1975 חזר לישראל והשתתף בהפקת שירים של דורי בן זאב, אריק איינשטיין, ג'וזי כץ, שמוליק קראוס ודני ליטני. עבודתו החשובה והבולטת באותה שנה הייתה הפקת האלבום "סוף עונת התפוזים" של להקת תמוז (שבו ניגנה זוגתו צרויה להב בכינור בשיר "לא יודע איך לומר לך"). האלבום "סוף עונת התפוזים" נחשב על ידי רבים לציון דרך בתולדות המוזיקה הישראלית ובספרו של בועז כהן "וכשאפתח את הדלת" מ-2017 מודגשת תרומתו הדרמטית של להב לעיצוב הצליל של האלבום והגישה הטוטאלית שלו שגרמה להתנגדות מצדו של חבר הלהקה אריאל זילבר, והיוותה חלק מהתהליך הכללי שהוביל בסופו של דבר לפירוק להקת תמוז ביולי 1976.

בעקבות ההצלחה האמנותית האדירה של האלבום "סוף עונת התפוזים" הפך להב לאחד השמות הבולטים במוזיקה הישראלית. בשנים הבאות הוא הקליט והפיק מוזיקלית את דורי בן-זאב, להקת שמיים, יגאל בשן, שלום חנוך, להקת חמסין, תיסלם ואסתר שמיר. חלק מהפרויקטים רשמו הצלחה, אולם במקרים אחדים גישתו הבלתי מתפשרת של להב לחיכוכים עם האומנים. כמו כן בחלק מהאלבומים נרשמו מקרים של כישלונות מסחריים, למשל האלבום "חתונה לבנה" של שלום חנוך, כנראה גם בשל הסאונד המאסיבי שלהב ניסה להכניס ושהקהל הישראלי לא היה רגיל לשמוע.

ב-1984 נדמה היה שחל שינוי בצליל האופייני של להב, שהפך פחות מאסיבי ויותר נינוח, אך עדיין עם ניחוח של רוק ועם חיבור לסגנונות אחרים. צליל זה זכה להצלחה רבה בקרב הקהל הישראלי, בייחוד בעבודתו של להב עם דויד ברוזה ושלמה ארצי. עם זאת, בעבודתו עם גידי גוב על האלבום "דרך ארץ" הפיק להב צליל מאסיבי. צליל זה, ביחד עם השירה הצרודה, שינה את תדמיתו הרכה של גוב, וזכה להצלחה מפתיעה.

בשנים הבאות הפיק להב אלבומים ומופעים מצליחים רבים, המשיך לעבוד עם דויד ברוזה ושלמה ארצי, וכן עם אמנים רבים נוספים, כשלומית אהרון.

בתחילת שנות ה-90 נכנס להב לשותפות באולפן מאסטרינג בניהולו של טלי כץ, לימים הבעלים של Masterone.

בשנות האלפיים עבד עם יהודה פוליקר, קרן פלס, דנה ברגר, גיל כהן, איתי פרל ועוד.

בשנת 2010 הצטרף להפקת תוכנית הבידור המוזיקלית "כוכב נולד" בעונתה השמינית. להב הדריך את המתמודדים בעבודה על הגשת השירים.

בשנת 2011 הפיק להב את אלבום הבכורה של נתן גושן.

בשנת 2012 הפיק את האלבום "אושר", של הזמרת דיאנה גולבי.

פרסים
-----

* 2020 פרס לנדאו על מפעל חייו
* 2023 פרס מיוחד מטעם דירקטוריון אקו"ם על תרומה למוזיקה ולתרבות הישראלית

חיים אישיים
-----------

להב מתגורר בהרצליה.

לאחר שהשתחרר נישא לצרויה להב, חברתו ללהקה, והשניים נסעו לארצות הברית. שם נולדה בתם טל, שנהרגה בתאונה בגיל שלוש וחצי.

לאחר גירושיהם נישא בשנית לפסי, ממנה נולדו לו שני ילדים, אחד מהם האמן-יוצר תום להב. כיום חי להב עם בת זוגו השלישית דודי, ולהם שתי בנות משותפות, בניהן האדריכלית שירה להב.

דיסקוגרפיה
----------

| שנה | שם האלבום | שם האמן | קרדיט |
| --- | --- | --- | --- |
| 1973 | *Greetings from Asbury Park, N.J.* | ברוס ספרינגסטין | טכנאי |
| 1973 | *The Wild, the Innocent & the E Street Shuffle* | ברוס ספרינגסטין | טכנאי |
| 1975 | *Born to Run* | ברוס ספרינגסטין | טכנאי |
| 1975 | הכיוון מערב | דורי בן זאב | מפיק |
| 1976 | האהבה פנים רבות לה | אריק איינשטיין/יוני רכטר | טכנאי |
| 1976 | צבעים | יגאל בשן | מפיק |
| 1976 | סוף עונת התפוזים | תמוז | מפיק |
| 1977 | אדם בתוך עצמו | שלום חנוך | מפיק |
| 1977 | ששת | ששת | טכנאי |
| 1978 | בהופעה חיה | שלום חנוך | מפיק |
| 1980 | להקת שמיים עם דני ליטני | דני ליטני | מפיק |
| 1980 | חמסין | אפרים שמיר (להקת חמסין) | מפיק |
| 1981 | חתונה לבנה | שלום חנוך | מפיק |
| 1982 | במקום הכי נמוך בתל אביב | אסתר שמיר | מפיק |
| 1983 | האשה שאתי | דויד ברוזה | מפיק |
| 1984 | ברוזה | דויד ברוזה | מפיק |
| 1984 | תרקוד | שלמה ארצי | מפיק |
| 1986 | לילה לא שקט | שלמה ארצי | מפיק |
| 1987 | דרך ארץ | גידי גוב | מפיק |
| 1988 | חום יולי אוגוסט | שלמה ארצי | מפיק |
| 1989 | אישי ואהובי | שלומית אהרון | מפיק |
| 1989 | על הגשר הישן | רמי קלינשטיין | מפיק |
| 1990 | כרטיס ללונה פארק | שלמה ארצי | מפיק |
| 1991 | רוצה לראות אתכם במקומי | עמיר לב | מפיק |
| 1993 | במסיבה אצל גידו | רמי קלינשטיין | טכנאי |
| 1993 | חפש בי | ריקי גל | מפיק |
| 1994 | אהבה גדולה | ריטה | מפיק |
| 1995 | מבחר שירים בהופעה | ריקי גל | מעבד |
| 1995 | קלאסי | נורית גלרון | מפיק שירה |
| 1997 | ערב ערב | שלום חנוך | מפיק |
| 1997 | ההופעה 97 | שלמה ארצי | מפיק |
| 1999 | תפתח חלון | ריטה | מעבד |
| 2000 | יומן מסע | אביב גפן | מפיק |
| 2000 | אהבתיהם | שלמה ארצי | מפיק |
| 2001 | נשאר במקום | יובל בנאי | טכנאי |
| 2001 | להרגיש | ארקדי דוכין | מפיק |
| 2003 | אור ישראלי | שלום חנוך | יועץ אומנותי |
| 2003 | חמצן | ריטה | מפיק |
| 2005 | שלהי קיץ | מיכה שטרית | מפיק |
| 2006 | אם אלה החיים | קרן פלס | מפיק |
| 2006 | יום יום | דנה ברגר | מפיק |
| 2006 | להתחיל להמשיך | רונית שחר | מפיק |
| 2007 | שפויים | שלמה ארצי | מפיק |
| 2008 | רגע לפני ש... | שירי מימון | עיבוד |
| 2008 | מבול | קרן פלס | מפיק |
| 2008 | שוברת שתיקה | מאיה בוסקילה | מפיק |
| 2008 | ג'קו אייזנברג | ג'קו אייזנברג | מפיק |
| 2008 | במקום לרוץ | דודי לוי | מפיק |
| 2008 | מים מתחת לגשר  | איתי פרל | טכנאי מיקס |
| 2011 | נתן גושן | נתן גושן | מפיק |
| 2012 | סיפור לא סגור | מוריה אור | מפיק |
| 2012 | אושר | דיאנה גולבי | מפיק |

קישורים חיצוניים
----------------

* לואי להב, במסד הנתונים הקולנועיים IMDb (באנגלית)
* לואי להב, באתר MusicBrainz (באנגלית)
* לואי להב, באתר Discogs (באנגלית)
* לואי להב, דף שער בספרייה הלאומית
* לואי להב, באתר MOOMA (בארכיון האינטרנט)
* בן שלו, לואי להב, המפיק שעובד עם המתמודדים ב"כוכב נולד", באתר הארץ, 27 ביולי 2010
* גבי טרטקובסקי, השנה הצרודה של המוזיקה הישראלית, זכרונות מעוצבים מחדש
* שלומי בוצ'צ'ו, לואי להב - תמונה, וואלה
* עינב שיף‏, "שלום יפתיע אותנו בענק", באתר וואלה!‏, 24 בינואר 2010
* אתר למנויים בלבד בן שלו, מספרינגסטין צפונה: לואי להב, המפיק הגדול של הרוק הישראלי, עוד לא מוכן לסיכום הקריירה, באתר הארץ, 12 באוגוסט 2020

הערות שוליים
------------

1. 1 2 3  אתר למנויים בלבד בן שלו, מספרינגסטין צפונה: לואי להב, המפיק הגדול של הרוק הישראלי, עוד לא מוכן לסיכום הקריירה, באתר הארץ, 12 באוגוסט 2020
2. 1 2 3 4 5  יעקב בר-און, ‏ספרינגסטין ואני: לואי להב מקבל פרס מפעל חיים ונזכר ברגעים הבלתי נשכחים, באתר מעריב אונליין, 20 בנובמבר 2020
3. ↑  By DAVID BRINN, The Israeli roots of Bruce Springsteen's 'Born to Run', The Jerusalem Post, ‏5 באוגוסט 2020
4. ↑  בר חיים, "מתרגשת ושמחה": ריטה העניקה לרמי קליינשטיין פרס על מפעל חיים, באתר 14 עכשיו, ‏10/07/2023

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007297097105171
* ISNI: 0000 0000 6905 7858
* MusicBrainz: b81c5f3a-4659-469c-bbf4-3d2a3488d3ec
* VIAF: 97309452
* WorldCat: viaf-97309452

 |